पणजीः आतां मेरेन हेर पक्षांतल्यान आयिल्ल्या फुडाऱ्यांक लागून भाजपाचो फायदोच जाला. 2019 वर्सा काँग्रेसीचे धा आमदार पक्षांत आयले, तांचोय पक्षाक फायदो जालो असो दावो करून भाजपा केन्नाच फोडाफोडीचें राजकारण करिनाशिल्ल्याचें स्पश्टीकरण मुख्यमंत्री डॉ. प्रमोद सावंत हांणी प्रुडंट खबरा चॅनलाचे 'हेडऑन' कार्यावळींत उलयतना दिलें.
 काँग्रेसीचे कांय आमदार भाजपांत येवपाचे आसात हे विशीं आपल्याक कांयच खबर ना. सद्याचे स्थितींत गोंयांत भाजप सरकार स्थीर आसा. फुडलीं पांच वर्सा सरकाराक कसलोच धोको ना. ताका लागून भाजपाक हेर पक्षांतल्या फुडाऱ्यांची गरज ना. पूण भाजपा हो राष्ट्रीय पक्ष आशिल्ल्यान पक्षाचे निर्णय राष्ट्रीय पांवड्यार जातात अशें मुख्यमंत्री डॉ. सावंत हांणी म्हणलें.
 मजगतीं, काँग्रेसीचे आठ आमदार भाजपांत प्रवेश करपाचे आसात अशी चर्चा फाटल्या कांय म्हयन्यां सावन सुरू आसा. कांय दिसां पयलींच काँग्रेस आमदारांनी हे विशींची तयारीय केल्ली. पूण निमाणच्या खिणाक दोन आमदारांनी भाजपांत वचपाक न्हयकार दिल्ल्यान हेरांचे यत्न निर्फळ थारिल्ले. पूण ह्या आमदारां कडल्यान परतून हे विशींच्यो हालचाली सुरू आशिल्ल्याची चर्चा सुरू जाल्यात. पूण हे विशीं आपल्याक कांयच खबर नाशिल्ल्याचें मुख्यमंत्र्यान परतून एकदां स्पश्ट केलें.
 आदले मुख्यमंत्री दिगंबर कामत आनी विरोधी पक्ष फुडारी मायकल लोबो हांचे आड अपात्रताय याचिका दाखल करपाचे प्रदेश काँग्रेसीचे कृतीक लागून ह्या पक्षाचो राष्ट्रीय आनी थळाव्या पांवड्यार दर्जो देंविल्ल्याचें परतून एकदां मुखार आयलां असो थोमणोय मुख्यमंत्री डॉ. प्रमोद सावंत हांणी मारलो. सरकार योग्य रितीन चलोवपा खातीर सक्षम विरोधी पक्षाची सामकी गरज आसता. ताका लागून राज्याक विरोधी पक्ष फुडाऱ्याची गरज आसून काँग्रेसीन ती जापसालदारकी स्विकारची अशेंय तांणी नमूद केलें.
 आयआयटी खातीर पयलीं जमीन दितलों आनी उपरांतूच ह्या प्रकल्पाची घोशणा करतलों अशें मुख्यमंत्री डॉ. प्रमोद सावंत हांणी जाहीर केलें. आयआयटी प्रकल्पाची तयारी गोंयांत खूबशा वर्सां सावन सुरू आसा. हाचे मुखार तशें जावचें ना. रोखडीच ह्या प्रकल्पा खातीर जमीन हस्तांतरीत करतले अशेंय तांणी म्हणलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 